VEGA præsenterer  
**Blue Foundation markerer nyt album med visuals og gæsteoptrædener i VEGA**  
*Når Blue Foundation* *indtager scenen i Lille VEGA den 19. august bliver det deres første koncert på dansk jord i to år. Koncerten markerer samtidig udgivelsen af det nye album Blood Moon.*Blue Foundation debuterede i 2001 med det selvbetitlede debutalbum og sangerinde Kirstine Stubbe Teglbjærg i spidsen. Gennembruddet kom med *Sweep of Days* fra 2004 og det hviskende hit [”*As I Moved On*”.](https://play.spotify.com/track/1ssVPZetldKAKUrNZbqWdN) Siden er gruppen blevet til en duo med multiinstrumentalisterne Tobias Wilner og Bo Rande, og den melankolske triphop er blevet erstattet af et mere filmisk, drømmende udtryk.

Til august kommer det nye album *Blood Moon,* og i den anledning har Blue Foundation inviteret en række gæstevokalister med til deres første danske koncert i to år i Lille VEGA.

**Lys skønhed og støjende beats**I 2012 udgav de det seneste album *In My Mind I Am Free*, der forenede de første albums bastunge beats med symfonisk synth og vokalharmonier:

*"Der er virkelig smukt, men også ret mørkt i Blue Foundations verden. Under de himmelstræbende vokalers henhviskede, lyse skønhed og strygernes pittoreske tristesse gemmer der sig et lag af støjende beats, guitarer, synths og samples,”* skrev [Gaffa,](http://gaffa.dk/anmeldelse/60810) der gav albummet fire stjerner.

Til koncerten i Lille VEGA har Tobias Wilner kreeret stemningsfulde visuals, som får musikalsk sammenspil fra gæstesolister som Jonas Bjerre fra Mew, den britiske sanger Findlay Brown og sangerinde Sara Savery. De medvirker desuden alle på den kommende plade sammen med navne som Mark Kozelek (Sun Kil Moon) og Erika Spring (Au Revoir Simone).

**Fakta om koncerten:**Blue Foundation (DK)Fredag den 19. august 2016 kl. 21.00Lille VEGA, Enghavevej 40, 1674 København VBilletpris 200 kr. + gebyrBillet kan købes via vega.dk og Ticketmaster